b"\n_START_ARTICLE_\nAin al-Hilweh\n_START_PARAGRAPH_\nAin al-Hilweh (alternativt Ein-el-Helweh) er en palestinsk flyktningleir som ligger i utkanten av havnebyen Sidon i Libanon. Leiren ble opprettet i 1948, som en f\xc3\xb8lge av Den arabisk-israelske krig 1948. Den var f\xc3\xb8r dette en britisk milit\xc3\xa6rleir som ble benyttet under annen verdenskrig._NEWLINE_Ain al-Hilweh er den st\xc3\xb8rste av i alt 12 palestinske flyktningleire i Libanon. Det var rundt 70 000 mennesker som bodde der i 2008. Libanesiske sikkerhetsstyrker har forbud mot \xc3\xa5 trenge inn i b\xc3\xa5de denne og de andre leirene i Libanon. Dette ble bestemt i en arabisk avtale fra 1969. Det bodde over 350 000 palestinske flyktninger i Libanon i 2007. Rundt 200 000 av disse er registrert av FN. Libanesiske myndigheter f\xc3\xb8rer en hard politikk overfor palestinerne, som i praksis bare kan utf\xc3\xb8re ikke-fagl\xc3\xa6rt arbeid. De kan heller ikke kj\xc3\xb8pe eller leie boliger utenfor flyktningleirene._NEWLINE_Den kjente palestinske tegneren Naji al-Ali vokste opp i denne leiren.\n_START_SECTION_\nStridigheter\n_START_PARAGRAPH_\nLeiren ble den 15. mai 1974 hard rammet da israelske bombefly angrep den som hevn etter Ma'alot-massakren. Israelerne mistenkte at personer tilknyttet denne ugjerningen befant seg i leiren. Det israelske flyv\xc3\xa5penet angrep i alt syv flyktningleire denne dagen. Totalt ble 17 mennesker drept og 138 skadd i de israelske angrepene. Ain al-Hilweh var den leiren som ble hardest rammet._NEWLINE_Det har flere ganger v\xc3\xa6rt stridigheter i leiren grunnet rivaliseringer mellom ulike palestinske grupper. Sommeren 2007 st\xc3\xb8tte v\xc3\xa6pnede islamister sammen med den libanesiske h\xc3\xa6ren ved inngangen til flyktningleiren. Konfrontasjonene skal ha oppst\xc3\xa5tt da et medlem fra islamistiske gruppen Jund al-Sham kastet en h\xc3\xa5ndgranat mot en av h\xc3\xa6rens kontrollposter utenfor leiren. Flere tusen palestinere skal ha flyktet fra leiren etter at stridighetene utartet de n\xc3\xa6rmeste dagene."